ગુજરાત વિધાનસભામાં મારામારીનો કિસ્સો સામે આવતા દોષીત ધારાસભ્યોને સસ્પેન્ડ કરી દેવામાં આવ્યા છે. જેમાં પ્રતાપ દુધાત અને અમરીશ ડેરને 3 વર્ષ માટે અને ધારાસભ્ય બળદેવ ઠાકોરને 1 વર્ષ માટે સસ્પેન્ડ કરી દેવામાં આવ્યા હતા. આ સંદર્ભે નિતિન પટેલે જણાવ્યું કે, આ એક દુર્ભાગ્યપૂર્ણ અને હિંસક બનાવ છે, આ ઘટનાને હુ કાળી ટીલી સમાન ગણુ છુ. આ સાથે તેમણે દરખાસ્ત કરતા કહ્યુ કે, પ્રતાપ દુધાત અને અમરીશ ડેરને 3 વર્ષ અને બળદેવ ઠાકોરને 1 વર્ષ માટે સસ્પેન્ડ કરવામાં આવે. નીતિન પટેલની આ દરખાસ્તને ભુપેન્દ્રસિંહ ચુડાસમાએ ટેકો આપ્યો હતો. જો કે આ સમગ્ર મારામારીમાં ભાજપનાં ધારસભ્યો પણ દોષીત હોવા છતા તેમને સસ્પેન્ડ કરવામાં આવ્યા નથી. ત્યારે એક ચર્ચાએ જોર પકડ્યુ છે કે પ્રજાએ ચુટેલા ધારસભ્યોને આ પ્રકારની સજા ફટકારી ભાજપ ફ્રંટ ફૂટમાં રહેવા માંગે છે અને કોંગ્રેસને બેક ફૂટમાં રાખવા માંગે છે. આ સમગ્ર મામલે ભાજપનાં એક્શન, કોંગ્રેસનું રિએક્શન અને પ્રજાનું સિલેક્શનની ચર્ચાએ ભારે જોર પકડ્યુ હોય તેવુ સુત્રો દ્વારા જાણવા મળ્યુ છે.